**Evaluering af projektuge 39 på 5. årgang**

På 5. årgang har vi arbejdet med Game maker 2. Vi tænkte som udgangspunkt, at vi ville genbruge det, som de brugte sidste år på 5. årgang. Det viste sig dog hurtigt, at der var kommet en ny opdatering af game maker, så vi kunne ikke genbruge de tutorials, som de havde lavet sidste år. Vi gav os i kast med at lave nye tutorials til game maker 2. Vi ville dog ikke have været foruden ressourcepersonerne fra SDU, da det viste sig, at være lidt en udfordring for såvel elever som lærere at programmere i dette program.

Til en anden gang synes vi, at det ville være rart, hvis de eksterne ressourcepersoner måske kunne være her hele ugen, grundet at vi ikke er sat ordentligt ind i stoffet. Vi havde kun 1,5 times oplæg fra en SDU studerende. Vi følte os ikke klædt godt nok på til at hjælpe eleverne. Det var meget avanceret. Ydermere var det også meget avanceret og begrænsende for eleverne, da spillet også var nyt for vores ressourcepersoner.

Vi havde desværre også en del tekniske problemer. Skærmene sortnede ofte og derfor kunne eleverne ikke komme videre.

Det blev en uge med opture, men også en del nedture. Der var generelt for få succesoplevelser.

Til en anden gang synes vi, at det ville være bedre hvis vi (lærere) enten arbejdede mere med at programmere i game maker 2 eller valgte et andet program til at programmere i, som er knap så avanceret. Udfordringer er godt, men det er lidt ubehageligt og utilfredsstillende, når man ikke kan hjælpe eleverne.

Vi har yderligere tænkt, at det ville give god mening at indlægge en bevægelseslektion pr. dag, da eleverne ofte trængte til at komme ud og bevæge sig.